《鸡祸诗》
宋代·高斯得

君不见西汉初，永光年，当时鸡变祸连延。
冠距名将尊已成，坐令戚里倾中天。
那知千五百年后，咸淳之岁为续弦。
黑鸡两翅生五距，食辄伤人万口传。
家鸡尽缚向市卖，美味不敢登盘筵。
皆云黑鸡乃癸西，十二相属符昭然。
生不於他独於翅，盖言羽翼爪距全。
我欲攀龙报天公，无路可到明光宫。
安得尸乡祝鸡翁，为我用术禳其凶。
天子九九八十一万岁，免使真人白水还飞龙。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。